
Ymchwiliad i effaith yr ‘Wyth Ymddygiad Darllen’ ar gyrhaeddiad disgyblion blwyddyn 8 mewn prawf darllen ar lefel TGAU.

Rhagair
Cynhelir y gwaith ymchwil hwn mewn ysgol gyfrwng y Gymraeg ( fe’i gelwir yn Ysgol X am resymau moesol) yn Ne-Orllewin Cymru. Trefnir y dosbarthiadau i mewn i grwpiau gallu cymysg ac mae’r dosbarth dan sylw yn ddosbarth blwyddyn wyth gyda phedwar disgybl ar hugain ynddi. Mae cyngor sir yr ysgol wedi buddsoddi mewn dull penodol o addysgu sgiliau darllen sef yr ‘Wyth Ymddygiad Darllen’ ac felly bydd y traethawd hwn yn trafod y dull hwn ynghyd â’r ymchwil a’i danseilir. Oherwydd cyfyngiadau amser, ni fydd modd canolbwyntio ar bob ymddygiad ac felly bydd ffocws penodol ar y sgiliau uwch sef cymhwyso a chymharu testunau. Bydd yr astudiaeth yn edrych ar effaith cyflwyno’r Wyth Ymddygiad Darllen i’r disgyblion o ran eu perfformiad mewn prawf ar lefel TGAU. Bydd hawliau’r disgyblion a’r ysgol yn cael eu parchu trwy ddilyn canllawiau moesegol PCYDDS, y Ddeddf Gwarchod Data a chanllawiau BERA gan gadw data’r disgyblion yn gyfrinachol. Cedwir data ynglŷn â chyfranwyr yr astudiaeth, yr ysgol, ei lleoliad a’i staff ac unrhyw ddata sensitif arall yn gyfrinachol. 
Adolygiad o’r Llenyddiaeth Berthnasol  
Yn ôl Wearmouth et al. (2003), mae dau ddull darllen sef ‘ffoneg’ ac ‘iaith gyfan neu lyfr cyfan’. Mae dull un, Ffoneg, yn ffocysu ar y graffig, y nodiant. Trwy broses o ddatgodio côd gwyddorol cymhleth a haniaethol, mae plant yn dysgu i adnabod geiriau cyfan. Ar y llaw arall, mae dull ‘llyfr cyfan’ yn pwyso ar gyd-destun a seico-ieithyddiaeth gan honni bod darllenwyr yn llunio ystyr yn weithredol trwy ddefnyddio cliwiau ieithyddol ac wedyn yn profi’r ystyr neu ei newid) wrth ddarllen ymlaen. (Wearmouth et al., 2003). O ganlyniad y cyferbyniad damcaniaethol, mae dulliau addysgu darllen yn cyferbynnu. Mae pwyslais ar ddysgu ffoneg yn uniongyrchol gan y dull cyntaf. Fodd bynnag, mae’r ail ddull yn pwysleisio’r angen am ymdrochi plant mewn amgylchfyd llythrennedd gyfoethog .
Cytuna sawl ysgolhaig nad dau ddull sy’n nacau’r naill y llall mo darllen ond proses ryngweithiol a ddefnyddia’r ddau ddull, ffoneg a chyd-destun (K. E. Stanovich, 1988; M.J. Adams, 1994). Er hyn, mae Stanovich (1988) yn ychwanegu bod darllenwyr yn gallu pwyso ar un dull yn fwy na’r llall gan ddibynnu ar eu cryfderau a’u gwendidau personol. Gwêl Wearmouth et al. (2003)  ‘iaith gyfan’ a ‘llyfr cyfan’ ar wahan ac felly bod tair elfen i ddarllen sef sŵn llythrennau a geiriau (ffoneg); nodweddion gweledol geiriau (adnabod gair cyfan) a cyd-destun ystyrol a gramadegol. Mae Tankersley (2003) yn crynhoi elfennau hyn i ddau set o sgiliau. Mae’r set cyntaf yn galluogi disgybl i ddeall mecaneg a threfn darllen ac mae’r set arall yn gofyn i ddisgyblion dynnu cysylltiadau rhwng weithrediadau’r meddwl a’r wybodaeth sydd eisoes ganddynt.  Dywed Lervåg et al. (2018) fod gwendid yn yr elfen gyntaf, mewn sgiliau ddatgodio, yn rhoi rhwystrau ar sgiliau darllen a deall.  Yn ogystal â hyn, dywed Lervag et al (2018) fod sgiliau gwrando a deall (‘listening comprehension’) yn ddylanwad pwysig ar ddarllen a deall pan fo sgiliau datgodio cryf dan y darllenydd. Dyma bwyso ar safbwynt syml darllen, sef bod datgodio a sgiliau gwrando a deall yn hollbwysig ar gyfer sgiliau darllen a deall. 
Mae Kim a Pilcher (2016) yn disgrifio ‘gwrando a deall’ fel y gallu i ddeall iaith ar lafar ar lefel sgwrs a mynnant fod sgiliau gwrando a deall yn mynd yn fwy pwysig wrth i’r darllen aeddfedu a datblygu eu sgiliau darllen.  Mae nifer o elfennau sy’n dylanwadu ar ddatblygu a gwella sgiliau gwrando a deall: ‘Explicit instructional attention to vocabulary, syntactic and grammatical structure, inferences, character’s thoughts and emotions, and comprehension monitoring is needed.’ (Kim and Pilcher, 2016, p. 19). 
Adlewychir y syniadau hyn gan gynlluniau Llywodraeth Cymru a’i hymrwymiad i godi safon llythrennedd disgyblion trwy ddefnyddio y Fframwaith Llythrennedd a Rhifedd Genedlaethol. Yn y Rhaglen Astudio ar gyfer y Gymraeg, nodir yr angen am drochi disgyblion mewn amgylchfyd llythrennedd gyfoethog: ‘Learners should experience a language-rich environment where oracy, reading and writing experiences are connected to ensure that they become enthusiastic, independent and reflective readers.’(Llywodraeth Cymru, 2016, p. 21).
Pwrpas yr ‘Wyth Ymddygiad Darllen’ yw gwella sgiliau darllen a deall. Cam cyntaf y strategaethau yw ‘Dwyn i Gof’ sef adalw gwybodaeth flaenorol am y pwnc gan gynnwys geirfa berthnasol. Dyma hefyd un o’r pwyntiau a awgrymir gan Halladay a Neuman (2012), sy’n dweud bod rhoi cyfle i ddisgyblion gysylltu gwybodaeth newydd â gwybodaeth flaenorol yn cryfhau dealltwriaeth. Wrth drafod technegau darllen tywysedig,  cytuna Biddulph (2002) fod adalw gwybodaeth flaenorol yn hollbwysig ar gyfer datblygu dealltwriaeth. Mae technegau Darllen Tywysedig yn annog athrawon i sicrhau bod testunau yn cael eu dewis a dethol yn ôl profiad a gwybodaeth flaenorol y disgyblion neu, lle nad yw hynny’n bosib, bod yr athro yn cynllunio gweithgareddau sy’n ysgogi datblygiad y wybodaeth berthnasol cyn i’r disgyblion ddechrau darllen (Biddulph, 2002). Wrth feddwl am y prosiect ymchwil hwn, bydd rhaid sicrhau bod thema’r testunau o fewn cyrraedd a phrofiad y disgyblion yn y dosbarth. 
Yn ogystal â hyn, mae rhaid ystyried syniadau lluniadaeth gymdeithasol a wêl dysgu fel gweithgaredd gymdeithasol lle y mae pobl yn dysgu oddi wrth ei gilydd. Mae Vygotsky yn disgrifio’r ‘zone of proximal development’ o fewn lle y mae disgyblion yn cael eu herio od bod y cynnwys dal o fewn eu cyrraedd (Bates, 2016). Wrth ystyried themâu’r testunau, rhaid gweld yr angen am nid yn unig adalw gwybodaeth flaenorol ond hefyd adeiladu ar y wybodaeth honno. 
Agwedd arall ar y wybodaeth flaenorol yw dewis pynciau sydd o ddiddordeb i’r disgyblion ac felly y bydd y disgyblion yn fwy tebygol o fuddosoddi eu hamser a’u hymdrech: ‘When students want to read, have authentic purposes for reading texts that are relevant and meaningful to them, and are supported in their reading, their motivation is usually high (Au, 1997; Johnston, 1997; Spiegel, 1998)’ (Biddulph, 2002, t. 7).
Yr ail ymddygiad yw ‘Hunanfonitro’ sef monitro dealltwriaeth wrth ddarllen. Mae Kim a Pilcher (2018) yn sôn am fontiro dealltwriaeth hefyd fel sgíl a fydd yn gwella gwrando a deall. Felly, gwelwn fod hunanfonitro yn bwysig ar ddwy lefel. Mae gwella sgiliau hunanfonitro yn gwella darllen a deall yn anuniongyrchol trwy wella sgiliau gwrando a deall. Hynny yw, os yw disgyblion yn defnyddio hunanfonitro i wirio eu dealltwriaeth wrth wrando ar sgwrs er enghraifft, ac yn cymryd camau i ddatblygu’r dealltwriaeth a’r eirfa, bydd hyn yn y pendraw yn dylanwadu’n gadarnhaol ar sgiliau darllen a deall. Yn ogystal â hyn, mae hunanfonitro yn gwella sgiliau darllen a deall yn uniongyrchol wrth ymdrin â thestun. Dywed Hallady a Neuman (2012) fod disgyblion sy’n gallu asesu eu dealltwriaeth eu hunain, yn dod i adnabod y problemau o agweddau gwahanol a effeithia ar eu darllen ac felly yn gallu cywiro’r problemau hyn.
Y pedwerydd ymddygiad yw ‘Cwestiynu’. Pwrpas yr ymddygiad hwn yw holi cwestiynau cyn, wrth ac ar ôl darllen er mwyn sicrhau dealltwriaeth (SE Wales, n.d.). Yn ôl Tankersley (2003), mae cwestiynu wrth ddarllen yn allweddol ar gyfer dealltwriaeth dda o’r testun: ‘Proficient readers question the content, the author, the events presented, the arguments, and the issues and ideas in the text’ (Tankersley, 2003, p. 93). Mae’n bosib modelu cwestiynu wrth ddarllen gyda disgyblion ar lafar a thrwy weithgareddau amrywiol. Mae Tankersley (2003) yn awgrymu hyfforddi’r disgyblion i ddefnyddio trefnyddion graffig er mwyn tracio’r wybodaeth a’r cwestiynau sydd ganddynt, delweddu cynnwys y testun a hefyd gallu gwneud cysylltiadau o fewn y testun. 
Cam 5 yr ymddygiadau yw ‘Dadansoddi a Chysylltu’.  Mae sawl agwedd i’r ymddygiad hwn. Un yw tynnu cysylltiadau rhwng y darn darllen a’r darllenydd. Hynny yw, gwneud y darn yn berthnasol iddo. Mae hwn hefyd yn cynnwys gweld cysylltiadau rhwng y darn a’r byd ehangach. Agwedd arall yw cymharu’r darn â thestunau eraill (SE Wales, n.d.). Gan gymharu strategaethau Mathemateg a strategaethau darllen, dadleua Halladay a Neumann (2012) mai’r tebygrwydd cryfach rhwng y strategaethau yw gwneud cysylltiadau: ‘By guiding students to think about how a text relates to other texts, to themselves, and to the world around them, teachers support students' comprehension’ (Halladay and Neumann, 2012). Dywed fod rhaid i fyfyrwyr fod yn ymwybodol o’r ffaith hon, a chaniatáu iddynt gysylltu’r wybodaeth newydd â gwybodaeth flaenorol. 
Mae hwn hefyd yn eu cefnogi, yn ôl Halladay a Neumann (2012) i allu adnabod prif bwyntiau neu brif nodweddion darn darllen. Trwy gymharu dau ddarn darllen o’r un fath, gallai disgyblion weld y prif nodweddion ac o ddeall strwythur y darnau, gallent dynnu ar brif syniadau’r testun: ‘By determining the importance of information in a text, young readers focus on essential ideas and build a mental structure of the text’ (Halladay and Neumann, 2012). Mae hyn yn plethu gyda’r wythfed ymddygiad darllen sef ‘Dadansoddi a Chrynhoi’; dyma ddewis a dethol prif bwyntiau’r darn darllen a’u crynhoi.

Ymddygiad chwech yw ‘Dadansoddi a Darllen rhwng y Llinellau.’ Dyma greu cysylltiadau y tu fewn i’r testun, er mwyn dod i gasgliad ac ehangu dealltwriaeth. Mae Tankersley (2003) yn gweld pwysigrwydd yr agwedd hon ac yn dweud bod rhaid i ddisgyblion fagu sgiliau i ddarllen y llinellau, rhwng y llinellau a’r tu hwnt i’r llinellau. Mae syniad hwn yn gyntun ag ysgolheigion eraill megis Oakhill et al., (2014) sy’n disgrifio’r sgil fel y gallu i lunio tri gwahanol fath o gasgliad trwy wneud cysylltiadau a meddwl y tu allan i’r geiriau llythrennol. Mae casgliadau cydlyniad lleol (Local cohesion inferences) yn egluro ystyr geiriau trwy’u cysylltu â geiriau mewn brawddegau cyfagos (Oakhill et al., 2014). Enghraifft o hyn byddai: ‘Prynodd hi gar newydd. Mae hi’n hapus iawn.’  Mae sawl casglad gellid ei lunio o’r dwy frawddeg hyn. Un casgliad byddai mai’r un ferch a brynodd y car sy’n hapus. Casgliad arall yw bod y ferch yn hapus iawn oherwydd bod car newydd ganddi.  Byddai rhai’n dod i’r casgliad bod y ferch yn hapus iawn oherwydd bod car newydd ganddi. Byddai rhai pobl yn meddwl mai ystyr ‘newydd’ yn y frawddeg hon yn awgrymu bod car newydd sbon gan y ferch. Byddai eraill yn dod i’r casgliad bod y car yn newydd iddi ond dim o anghenraid yn gar newydd sbon. Fel y gellid gweld, mae nifer fawr o gasgliadau a allem eu creu. Ond ym mhob achos, mae’r casgliadau yn helpu’r darllenydd i ddeall ystyr y testun;  maent yn gwneud i’r testun gydlynu. 
Mae Koenig (2012) yn disgrifio delweddu a thynnu lluniau fel dull o lunio casgliadau ac yn ffordd y gallai athrawon asesu gallu’r disgyblion i wneud casgliadau.   Mae’r trydydd ymddygiad darllen yn clymu wrth hyn sef ‘delweddu’r darllen.’ Cytuna Tankersley (2003) fod gwneud casgliadau yn rhan hanfodol o ddarllen effeithiol. Hefyd mae’n dweud bod darllenwyr effeithiol yn delweddu’r wybodaeth yn y testun gan ddefnyddio gwahanol synhwyrau i wneud synnwyr ohoni. Mae’r trydydd ymddygiad yn rhoi cyfle i ddisgyblion ddatblygu’r sgiliau hyn. 
Math arall o gasgliadau yw casgliadau cydlyniad eang (glocal cohesion inferences); ‘Global coherence inferences are inferences that make the text cohere as a whole. They connect different parts of the text by linking them within the mental model of the text’ (Oakhill et al., 2014, t. 40). Yn aml, mae’r casgliadau yn codi trwy gymeriadau a lleoliadau, ac yn helpu’r darllenydd i ddeall emosiynau’r cymeriadau a digwyddiadau yn y testun. Dywed Oakhill et al. (2014) fod casgliadau cydlyniad eang yn angenrheidiol ar gyfer dealltwriaeth lawn o destun, ond bwriad y darllenydd yn dylanwadu arnynt.
Y trydydd math o gasgliad yw casgliadau datblygol (elaborative inferences) sef dyfaliadau ymhellach am gynnwys a datblygiad y testun (Oakhill et al., 2014). Gan ystyried yr enghraifft blaenorol, gallai darllenydd ddod i’r casgliad bod y ferch wedi prynu sbortscar. Dyfalu yw hwn, nid oes awgrym yn y testun. Gallai hwn ychwanegu at gyffro yn y testun. Ond mae Oakhill et al. (2014) yn dadlau bod y dyfaliadau fel hyn yn gallu bod yn niweidiol i ddealltwriaeth oherwydd eu bod yn gallu arwain y darllenydd i lawr trywydd anghywir.
Yn ogystal â gwella dealltwriaeth o destun yn uniongyrchol, mae sgiliau llunio casgliadau hefyd yn cael dylanwad anuniongyrchol ar sgiliau darllen a deall trwy effeithio ar ddatblygu sgiliau gwrando a deall: ‘It has been suggested that inferential skills are critical for the development of listening comprehension’ (Lervåg et al., 2018). Yn ôl Oakhill et al,. (2014), mae geirfa a gwybodaeth flaenorol yn bwysig ar gyfer llunio casgliadau. Gellid dadlau felly bod strategaeth yr Wyth Ymddygiad Darllen yn rhoi platfform i ddatblygiad sgiliau llunio casgliadau trwy ddatgloi’r wybodaeth flaenorol gyda’r ymddygiad cyntaf. 
Mae’r Wyth Ymddygiad Darllen yn rhannu nifer o strategaethau ag y mae Dowhower (1999) yn eu disgrifio gyda’i dri cham i ddarllen. Enw’r cam cyntaf yw ‘Prereading’ sef ysgogi gwybodaeth flaenorol ac adeiladu arno a thrafod y strategaethau gwahanol a’u pwrpas. Mae’r cysylltiad amlwg rhwng ‘Prereading’ a’r ymddygiad darllen cyntaf. Er bod nifer o ysgolheigion yn cytuno ar bwysigrwydd dwyn i gof (Halladay and Neumann, 2012; Lervåg et al., 2018; Oakhill et al., 2014), mae L. McNeil (2011) yn mynnu bod ymchwil yn dangos bod gan wybodaeth flaenorol ddylanwad cyfyngedig pan fydd darllenydd yn darllen mewn ail iaith. Mae hwn yn bwysig i’w ystyried wrth addysgu mewn dosbarth cyfrwng y Gymraeg gan fod dau ddisgybl ym mhob tri yn ysgol X o gefndir di-Gymraeg. Yr hyn a gwelai’r ymchwil oedd bod dysgu strategaeth darllen yn gwella sgiliau darllen a deall disgyblion sydd â gafael sylfaenol neu ganolig o’r ail iaith, ond nid oedd y strategaethau hyn wedi cael dylanwad ar y disgyblion gyda sgiliau uwch yn yr ail iaith (L. McNeil, 2011). Awgryma McNeil (2011) mai’r rheswm y tu ôl y darganfyddiad hwn yw bod eisoes gan y trydydd grŵp o ddisgyblion strategaethau darllen, ac felly ni wnaethon gynnydd. 
Mae Koenig (2012) hefyd yn crybwyll yr ymddygiadau darllen hyn a’r ffaith bod darllenwyr medrus yn eu defnyddio.  Noda yn benodol y ffaith nad yw’r darlllenwyr yn defnyddio’r strategaethau mewn trefn benodol ac weithiau bod y strategaeth yn cael eu defnyddio ar y cyd (Koenig, 2012). Felly, er bod rhaid addysgu’r strategaethau’n unigol i sicrhau gafael cadarn arnynt, hefyd mae rhaid annog defnydd y strategaethau i gyd fel bod y cyfle llawn i ddatblygu dealltwriaeth: ‘When students demonstate a minimal or superficial comprehension and recall, we can intervene and teach them to engage in the use of the full range of proficient reader strategies’ (Koenig, 2012, p. 86)
Mae ail gam Dowhower (1999), darllen gweithredol, yn disgrifio cylch o ddarllen testun, hunan-gwestiynu a “working the story”- cynnal trafodaeth gyda disgyblion fel eu bod yn ymwneud â’r testun yn ogystal â phroses darllen. Rhan o’r cam hwn yw creu themâu trwy wneud cysylltiadau rhwng testunau a chysylltiadau eraill. Gellid dadlau bod y cam hwn yn gyfuniad o nifer o’r ymddygiadau darllen uchod gan gynnwys hunanfonitro a dadansoddi a chysylltu. 
Y cam olaf yw ôl-ddarllen sef gweithgareddau annibynnol sy’n canolbwyntio ar adalw gwybodaeth am gynnwys y testun, ymateb personol i’r cynnwys, a llunio ystyr ehangach trwy ddwyn casgliadau (L. McNeil, 2011). Fel y gwelwn uchod, mae cysylltiad cryf rhwng y cam hwn â’r chweched ymddygiad darllen ‘Dadansoddi a darllen rhwng y llinellau.’ Mae McNeil (2011) yn awgrymu bod trafod themâu yn y cam cyntaf yn sgaffald ar gyfer gweld ystyr ehangach trwy roi cyd-destun i’r disgybl. Mae Dowhower (1999) ac eraill ((Biddulph, 2002) yn cytuno bod datblygu sgiliau dadansoddi beirniadol yn rhan hanfodol o addysg lythrennedd. Adlewyrchir hyn hefyd gan yr Wyth Ymddygiad Darllen sy’n rhoi pwyslais ar ddadansoddi yn 3 o’r wyth ymddygiad, gan feddwl yn benodol ar y sylw a roddi i ‘ddadansoddi a gwerthuso’.
‘Successful readers have mastered the ability to connect masterial to their prior knowldge base, make inferences as they read, formulate questions, visualize the informaiton or story action, and synthesize as they read’ (Tankersley, 2003, p. 92)
Methodoleg a Moeseg
Ymchwil Gweithredol
Yn ôl McAteer (2013), roedd ymchwil yn arfer cael ei seilio yn bennaf ar theori gan orbwyso’r elfen o ymarfer. Datblygodd hyn fel bod ymchwil yn pwyso’n fwy cyfartal ar y ddwy elfen gan dynnu’n fwy o arbenigedd ymarferwyr ac felly bod ymchwil yn dod o bobl ar lawr yr ysgol yn hytrach nag o bobl o’r tu fas (McAteer, 2013; Cohen e tal, 2007). Mae hanes y Llyfrau Gleision yn y bedwaredd ganrif ar bymtheg yn enghraifft o’r hen arfer. Mae ymchwil gweithredol, yn ôl McAteer (2013) yn cymryd cam ymhellach gan roi pwyslais ar weithredu hefyd. Yn y bôn, mae ymchwil gweithredol yn galw ar yr ymchwilydd i ddefnyddio eu hymchwil, gan adfyfyrio er mwyn gweithredu a gwella arfer: ‘It both explores and theorises practice changes, evaluates and develops practice, provides a platform from which to critique ideology, and in doing so incorporates a moral as well as an epistemological dimension to the research.’(M. McAteer, 2013, p. 13). Mae Cohen et al (2007) yn cytuno gyda McAteer ond hefyd yn pwysleisio nad ymchwil am bobl eraill yw ymchwil gweithredol ond yn hytrach defnyddio ymchwil yn y gweithle am y gweithle i hunanasesu, adfyfyrio a gwella ymarfer personol yr ymchwilydd gan gyfrannu at ddatblygiad proffesiynol athrawon. 

Dulliau Ymchwil
Mae’r ymchwil hwn yn edrych ar i ba raddau y mae’r Wyth Ymddygiad Darllen yn cael ar berfformiad dosbarth blwyddyn 8 mewn papur TGAU Cymraeg Iaith. Mae J.D. Turner et al., (2011) yn dweud y dylai athrawon newydd eu gweld eu hunain fel ymchwilwyr gan fod casglu data ar gynnydd yn rhan annatod o rôl athrawon. Mae athrawon yn defnyddio data o’r math i fesur cynnydd disgybl ac wedyn yn gweithredu er mwyn gwella’r cynnydd trwy ei fesur ar sail meini prawf llwyddiant sydd wedi’u gosod. Gan ddilyn y ffrâm hon, penderfynwyd ar ddefnyddio dull prawf cyn-ddiagnostig a phrawf ôl-ddiagnostig i fesur perfformiad y disgyblion yn y papur TGAU. Bydd y disgyblion yn sefyll prawf yn unigol ac yn annibynnol lle y daw’r cwestiynau o bapur enghreifftiol Uned 2 TGAU Cymraeg (iaith). Yn sgil y prawf, bydd ymyrraeth o ddwy wers a fydd yn ymdrin â darnau darllen gan ddefnyddio’r Wyth Ymddygiad Darllen. Ar ôl yr ymyrraeth, bydd y disgyblion yn sefyll yr un papur eto i weld a fydd cynnydd yn y marciau. 
Mae Cohen et al. (2013) yn nodi y gall ffurf neu eirio’r cwestiynau yn y ddau brawf ond mae rhaid sicrhau bod y ddau yn profi’r un cynnwys a bod y ddau o’r un lefel anhawster. Oherwydd mynediad i adnoddau ac er mwyn sicrhau cysondeb o ran y darnau darllen a’r her a ddaw ohonynt, bydd y disgyblion yn sefyll yn union yr un defnyddir y canlyniadau a hawliau’r rhieni a’r disgyblion o ran eu cyfraniad fel bod y rhieni yn gallu gwneud penderfyniad cytbwys er lles y disgyblion. Yn ogystal â hyn, parchir hawliau a barn y disgyblion trwy drafod yr ymchwil gyda hwy cyn dechrau casglu data gan danlinellu’r disgwyliadau, eu hawliau o ran cyfrannu a chyfrinachedd fel bod y disgyblion yn gallu gwneud penderfyniad drostynt eu hunain. Os bydd unrhyw riant, gwarchodwr neu ddisgybl yn mynegi na hoffent gymryd rhan yn yr ymchwil ar unrhyw bwynt cyn, yn ystod neu ar ôl yr ymchwil, ni ddefnyddir eu data. 
Anhysbysrwydd a chyfrinachedd
Conglfaen arall moeseg ymchwil yn ôl Oliver (2010) yw y dylai cyfranogwyr gael dewis fod yn anhysbys a bod eu hunaniaeth wedi’u cuddio. Yn ôl BERA (2018), y peth arferol o fewn maes ymchwil yw bod data yn cael ei drin yn gyfrinachol ac yn anhysbys. Mae’r canllawiau yn nodi y dylai ymchwilwyr fod yn ymwybodol o’r risgiau a’r canlyniadau posib a ddaw os na fydd hunaniaeth y cyfranogwyr a’r sefydliad yn cael ei guddio a lle posib, dylem guddio unrhyw wybodaeth a allai achosi i’r sefydliad neu’r cyfranogwr gael ei adnabod. Yn achos yr ymchwil hwn, cedwir y wybodaeth hyn yn anhysbys trwy gyfeirio at y sefydliad fel Ysgol X a thrwy beidio â chynnwys enw na data personol unrhyw ddisgybl yng nghanlyniadau’r ymchwil. Cedwir data a’i drin yn unol â deddf Gwarchod Data (GDPR) 2018 a danlinellir hyn yn y ffurflen foeseg. Byddwn yn dryloyw gyda chyfranogwyr am storio eu data a sut y defnyddir. 
Gwerthusiad
Cynlluniwyd pedair gwers, 50 munud o hyd, ar gyfer yr ymchwil hwn. Yn ystod y wers gyntaf, bu 24 disgybl yn sefyll papur darllen gyda 9 cwestiwn. Rhoddwyd 30 munud iddynt ei gwblhau. Oherwydd bod disgybl wedi colli’r prawf ôl-ddiagnostig, hepgorir ei ddata ar gyfer pwrpas yr ymchwil. 
Canlyniadau’r prawf Ôl-ddiagnostig
Daeth y cwestiynau o bapur uned 2 TGAU Cymraeg Iaith sy’n edrych yn benodol ar ddisgrifio, naratif ac esbonio.  Dewiswyd y cwestiynau penodol er mwyn profi amrywiaeth o sgiliau darllen a deall, gan gynnwys gallu i ddeall ffeithiau a phwyntiau pwysig yn y darnau, gwneud cysylltiadau â’r byd ac hefyd cymharu a chysylltu cynnwys darnau. Natur y prawf oedd bod yr her yn cynyddu o ddechrau tuag at ddiwedd y prawf. Gweler Tabl 1 ar gyfer canlyniadau’r prawf cychwynnol.
Mae’r canlyniadau’n dangos bod y rhan fwyaf o'r disgyblion wedi llwyddo i ateb cwestiynau un farc yn gywir sef y cwestiynau cyntaf ar y papur. Roedd cwestiwn A4 yn profi gallu’r disgyblion i ddehongli gwybodaeth yn y darn darllen trwy ymateb i ymosodiadau gwir neu gau. Llwyddodd pob disgybl i ateb y cwestiwn hwn yn gywir. 
Yng nghwestiwn A8 (3 marc), gofynnwyd iddynt ddefnyddio gwybodaeth yn y darn darllen er mwyn gwneud cysylltiadau â’r byd ehangach. Dim ond dau ddisgybl a lwyddodd i ennill marciau llawn. 
Roedd cwestiwn A12 (6 marc) yn gofyn iddynt gymharu dau destun, blog a detholiad o stori, gan gymharu profiadau disgyblion ar daith ysgol i leoliadau o bwysigrwydd hanesyddol a phrofiadau cymeriadau’r stori: ‘Cymharwch brofiadau disgyblion Bryn Tawe er eu taith ysgol yn narn darllen 5 â phrofiadau’r milwyr yn y Rhyfel Byd Cyntaf yn narn darllen 6. Cofiwch gyfeirio at y darnau darllen er mwyn cefnogi eich sylwadau.’ 
Llwyddodd 26% o’r ddisgyblion i ennill 3 marc neu’n fwy yn y cwestiwn hwn a oedd yn dangos bod gwendid cyffredinol yn yr agwedd hon. Lleiafrif bach o ddisgyblion a gyfeiriodd at y darnau darllen wrth ymateb i’r cwestiwn; roedd hwn yn gyfrifol dros golli rhai marciau. Roedd rhai disgyblion yn siarad yn gyffredinol am brofiadau yn y rhyfel yn lle cymharu’r hyn oedd yn y darnau darllen. Roedd sawl disgybl wedi dechrau’r ateb gyda ‘Yn fy marn i...’ a rhoi eu barn am y profiadau yn hytrach na thynnu tystiolaeth a phwyntiau o’r darnau a’u cymharu. 
	Tabl 1 – Canlyniadau prawf 1

	Rhyw
	Rhif
	A1
	A2
	A3
	A4
	A5
	A6
	A7
	A8
	A12

	B
	1
	1
	1
	1
	4
	1
	1
	0
	0
	0

	B
	2
	1
	1
	1
	4
	1
	1
	1
	1
	1

	B
	3
	1
	1
	1
	4
	1
	1
	1
	1
	0

	B
	4
	1
	1
	1
	4
	1
	1
	1
	1
	3

	M
	5
	1
	1
	1
	4
	1
	1
	1
	1
	6

	B
	6
	1
	1
	1
	4
	1
	1
	1
	1
	1

	B
	7
	1
	1
	1
	4
	1
	1
	1
	0
	0

	M
	8
	1
	1
	1
	4
	1
	1
	1
	1
	2

	B
	9
	1
	1
	1
	4
	1
	1
	1
	0
	1

	M
	10
	1
	1
	1
	4
	1
	1
	1
	1
	4

	B
	11
	1
	1
	1
	4
	1
	1
	1
	1
	3

	B
	12
	1
	1
	1
	4
	0
	1
	1
	1
	2

	M
	13
	1
	1
	1
	4
	1
	1
	1
	1
	0

	M
	14
	1
	1
	1
	4
	1
	1
	1
	1
	1

	M
	15
	1
	1
	1
	4
	1
	1
	1
	3
	4

	M
	16
	1
	1
	1
	4
	1
	0
	1
	0
	1

	B
	17
	1
	0
	0
	4
	1
	1
	1
	3
	4

	B
	18
	1
	1
	1
	4
	1
	1
	0
	0
	0

	B
	19
	1
	1
	1
	4
	1
	1
	1
	3
	0

	M
	20
	1
	1
	1
	4
	1
	1
	1
	1
	0

	B
	21
	1
	1
	1
	4
	1
	1
	1
	2
	2

	B
	22
	1
	1
	1
	4
	1
	0
	0
	1
	0

	B
	23
	1
	1
	1
	4
	1
	1
	1
	0
	2






Cynllun a Chynnwys y Gwersi
Thema’r gwersi dan sylw oedd ‘Trychinebau Glofaol’. Penderfynwyd ar y thema hon oherwydd bod y disgyblion eisoes wedi astudio trychineb Aberfan yn yr ysgol ac felly bod cynnwys y gwersi yn cysylltu â’u gwybodaeth flaenorol. Mae hwn yn dilyn yr hyn a ddywed ysgolheigion am bwysigrwydd caniatáu i ddisgyblion adeiladu ar yr hyn maent eisoes yn ei wybod, fel y trafodir yn yr adolygiad llenyddol. 
Tasg gyntaf y gyfres o wersi oedd cyflwyno thema’r gwersi ar ddiwedd gwers un. Gofynnwyd i’r disgyblion ddyfalu’r thema trwy edrych ar luniau ar y bwrdd gwyn. Roedd llun o bum trychineb lofaol ar y sleid gan gynnwys un llun o drychineb Aberfan. Llwyddodd y disgyblion i adnabod y llun hwnnw a dod i’r casgliad am thema’r gwers. Pwrpas y dasg hon oedd eu hannog i ddwyn gwybodaeth a geirfa berthnasol am drychinebau i gof gan ddefnyddio’u gwybodaeth am Aberfan fel sbardun. Dyma ddefnyddio’r ymddygiad darllen cyntaf. Ymatebodd y disgyblion yn dda i’r dasg hon gyda nifer o ddisgyblion yn awyddus i gyfrannu at y drafodaeth.  
Oherwydd amgylchiadau y tu allan i reolaeth yr ymchwilydd, cyfyngir yr amser i dair gwers yn lle pedair. Fel canlyniad, bu’n rhaid dewis a dethol y tasgau i’w gwneud ar sail canlyniadau’r prawf cychwynnol. Oherwydd bod canlyniadau’r prawf yn dangos problem gyda chwestiynau A8 ac A12, penderfynwyd canolbwyntio ar y sgiliau hyn yn ystod y gwersi gan dynnu ar yr ymddygiadau darllen perthnasol. 
Ar ddechrau’r ail wers, dangoswyd lluniau o drychineb Senghennydd gan ofyn i’r disgyblion nodi’r hyn a oeddent yn gwybod am y drychineb ac unrhyw gwestiynau a oedd ganddynt. Fel y disgwyliwyd, mynegodd y disgyblion nad oedd unrhyw wybodaeth ganddynt am y drychineb benodol hon ond eu bod yn gwybod am drychinebau eraill. Roedd y dasg hon wedi’i chynllunio yn unol ag awgrymiadau’r Wyth Ymddygiad Darllen ac ysgolheigion eraill ynglŷn â dwyn gwybodaeth i gof a holi cwestiynau cyn, wrth, ac ar ôl darllen. Er hyn, gallem fod wedi treulio mwy o amser ar gyflwyno’r thema a gwybodaeth amdani. Mae’n bosib y byddai hwn, fel y trafodir yn yr adolygiad llenyddol, wedi cyfoethogi’r wers a golygu bod mwy o fynediad gan y disgyblion i gynnwys y wers gan gynnwys y gallu i ddatblygu eu sgiliau darllen a deall. 
Yn sgil llenwi’r blychau am yr hyn y maent ei wybod a chwestiynau sydd ganddynt, troesom at ddarllen erthygl am drychineb Senghennydd. Darllenom fel dosbarth gyda’r athro yn darllen ar goedd. Wrth ddarllen, modelwyd y broses o hunanfonitro a chwestiynau i’r disgyblion. Trwy holi’r disgyblion am gynnwys y darn, roedd modd monitro dealltwriaeth wrth ddarllen. Yn sgil hyn, gofynnwyd i’r disgyblion ateb gwir neu gau i osodiadau am y darn darllen i atgyfnerthu eu dealltwriaeth o bwyntiau allweddol y darn. Ar y pwynt hwn, roedd yn bosib gweld nad oedd rhai disgyblion ar dasg ac yn dechrau siarad gyda’u cyfoedion. Er mwyn ceisio eu hannog gyda’r dasg, gofynnwyd i’r unigolion hynny ddod i’r bwrdd gwyn rhyngweithiol ac ateb y cwestiynau. 
Roedd rhan nesaf y wers yn canolbwyntio ar wneud cysylltiadau rhwng Senghennydd a thrychinebau glofaol diweddar. Ar y bwrdd gwyn, roedd proffil o ffeithiau allweddol am un drychineb glofaol lleol a thrychineb lofaol yn Chile. Roedd amser gan y disgyblion i drafod y trychinebau yn eu grwpiau, sut maent yn berthnasol i’r hyn a ddarllenom, ac a oedd unrhyw drychinebau eraill yr oeddent yn ymwybodol ohonynt. 
Roedd nifer o fechgyn yn y dosbarth yn trafod y pwnc hwn yn frwd ac yn awyddus iawn i gyfrannu at drafodaeth ddosbarth. Er hynny, nid oedd nifer o ddisgyblion eraill mor awyddus i drafod. Gan ystyried sylwadau nifer o ysgolheigion (Biddulph, 2002; Halladay and Neumann, 2012; L. McNeil, 2011; Tankersley, 2003), mae’n bosib nad thema’r testunau yn addas ar gyfer rhai yn y dosbarth ac felly nid oeddent wedi ymrwymo i’r tasgau. Gellid hefyd dadlau nad y thema ei hun oedd y broblem, ond yn hytrach y dasg benodol hon. Mae’n bosib bod diffyg cefndir i’r trychinebau diweddar wedi rhwystro’r disgyblion rhag elwa ar y dasg. Fel canlyniad i’r ddiffyg ymrwymiad, roedd aflonyddwch lefel isel yn y dosbarth a allai fod wedi amharu ar ddatblygiad y sgiliau hyn yn y disgyblion eraill. 
Ar ddiwedd y wers, gofynnwyd i’r disgyblion nodi’r hyn a ddysgasant sy’n cyd-fynd a’r wythfed ymddygiad darllen sef ‘dadansoddi a chrynhoi.’ Dyma roi’r cyfle i ddisgyblion ystyried y darlun cyflawn a chreu map o’r testun yn eu meddwl, fel y mae Halladay and Neumann (2012) yn ei ddisgrifio. Nododd y  rhan fwyaf o ddisgyblion ffeithiau am Senghennydd, gan amlaf, dyddiad y trychinebau a’u hachos. Roedd sawl disgybl hefyd wedi nodi cysylltiad rhwng Senghennydd a’r trychinebau diweddar. 
Ar ddechrau’r wers nesaf, cyflwynir darn darllen newydd i’r disgyblion am drychineb Aberfan. Rhoddwyd amser i’r disgyblion ddarllen y darn yn dawel ac ymarfer hunanfonitro a chwestiynu trwy anodi’r darn. Ar ôl iddynt ddarllen, aseswyd eu dealltwriaeth drwy gwestiynu. Roedd yn debyg bod y disgyblion wedi deall y darn darllen ond gan fod y pwnc yn gyfarwydd iddynt, roedd yn annod gwybod faint yn union o’r wybodaeth a oedd yn dod o’r darn ei hun a faint yr oeddent yn ei gwybod yn barod. Er hynny, roedd ymateb cadarnhaol  y disgyblion i’r darn yn atgyfnerthu mor bwysig yw dewis tesun addas lle y mae gan y disgyblion ddigon o wybodaeth flaenorol i adeiladu arni. 
Y dasg olaf oedd cymharu darn darllen am Senghennydd a’r darn darllen am Aberfan gan ddefnyddio diagram Venn. Er mwyn cefnogi’r disgyblion a modelu’r math o gwestiynau y dylent eu holi wrth geisio cymharu, roedd cwestiynau ar ôl y bwrdd gwyn i arwain eu trafodaeth. Roedd pawb wedi llwyddo i adnabod y pethau tebyg a gwahanol rhwng ffeithiau yn y ddau ddarn e.e. dyddiad y trychinebau, faint o bobl a fu farw, y math o drychineb ac ati. Roedd sawl disgybl wedi dwyn casgliadau a dehongli’r darnau yn annibynnol. Enghraifft o hwn oedd bod un disgybl yn trafod pwy oedd ar fai am y trychinebau er nad oedd y darnau eu hunain yn rhoi’r wybodaeth honno. Er mwyn sicrhau bod pawb wedi gallu elwa ar y sgiliau hyn, cawsom drafod grŵp gan eu herio i feddwl y tu hwnt i’r ffeithiau ar y dudalen a llunio casgliadau ar sail y wybodaeth oedd gennym. Dyma yn union y sgiliau y mae Koenig (2012), Lervåg et al. (2018) ac Oakhill et al., (2014), yn esbonio bod angen ar ddisgyblion ar mwyn bod yn ddarllenwyr medrus. 
Prawf Ôl-ddiagnostig
Roedd cyfyngiadau o fewn ymchwil hwn yn golygu bod rhaid hepgor rhai cwestiynau yn y prawf a chanolbwyntio ar gwestiwn cymharu gan mai dyma le bu’r sgoriau isel yn y prawf cychwynnol. Fel canlyniad, nid oes data ar gyfer cwestiynau A1. Trafodir hwn yn fanylach yn adran ‘Cyfyniadau’. 
Gweler tabl 2 isod am ganlyniadau’r prawf ôl-ddiagnostig. Yn y tabl mae B yn cynrychioli bachgen ac mae M yn cynrychioli merch. Mae colofn ‘rhif’ yn dynodi rhif adnabod y cyfranogwr. A12 yw’r cwestiwn cymharu yn y prawf cyn-ddiagnostig a B12 yw’r un cwestiwn yn y prawf ôl-ddiagnostig. Mae colofn ‘Cynnydd’ yn dynodi’r cynnydd a wnaed rhwng y ddau gwestiwn penodol hynny a hwnnw wedi’i gyfrifo trwy dynnu canlyniad B12 oddi wrth A12. Mae’r canlyniadau lle y gwelwyd cynnydd o  wedi’u lliwio’n wyrdd. Mae’r canlyniadau na newidiwyd wedi’u lliwio’n felyn. Mae’r canlyniadau lle y gwelwyd gostyngiad wedi’u lliwio’n goch. 



Tabl 2:
	Rhyw
	Rhif
	A12
	B12
	Cynnydd

	B
	1
	0
	0
	0

	B
	2
	1
	2
	1

	B
	3
	0
	2
	2

	B
	4
	3
	3
	0

	M
	5
	6
	4
	-2

	B
	6
	1
	1
	0

	B
	7
	0
	2
	2

	M
	8
	2
	6
	4

	B
	9
	1
	4
	3

	M
	10
	4
	5
	1

	B
	11
	3
	5
	2

	B
	12
	2
	4
	2

	M
	13
	0
	4
	4

	M
	14
	1
	2
	1

	M
	15
	4
	4
	0

	M
	16
	1
	1
	0

	B
	17
	4
	4
	0

	B
	18
	0
	2
	2

	B
	19
	0
	4
	4

	M
	20
	0
	1
	1

	B
	21
	2
	4
	2

	B
	22
	0
	3
	3

	B
	23
	2
	2
	0

	Cymedr
	
	1.60869565
	3
	1.39130435

	Modd
	
	0
	4
	



Fel y gellir ei weld yn y tabl, cymedr cwestiwn A12 y prawf cyntaf oedd 1.61 i ddau le degol. Cymedr B12 yr ail brawf oedd 3, dyma gynnydd o 1.49 ar gyfartaledd. Fel y mae’n bosib gweld o’r tabl, gwnaeth 65.22% o ddisgyblion gynnydd o’r prawf cyntaf i’r ail brawf. Gan ystyried y data hwn, gellid dod i’r gasglu bod yr Wyth Ymddygiad Darllen wedi gwella sgiliau darllen a deall yn y disgyblion hyn. Er hyn, fel y mae Cohen et al. (2013) yn ei esbonio, nid yw cydberthyniad o anghenraid yn golygu achosiaeth. 
Mae nifer o ffactorau a allai fod wedi dylanwadu ar ganlyniad yr ail brawf. Nid yw’n bosib bod yn sicr ynghylch yr hyn a gâi’r dylanwad mwyaf ar berfformiad y disgyblion. Gwnaed y prawf yn  ystod yr un wers ag ymarfer sgiliau cymharu. Nid oes modd gwybod a gwella sgiliau darllen a deall yn gyffredinol neu sgiliau cymharu yn benodol a wnaeth y gwaith. Hefyd, gan gyfeirio’n ôl at y disgybl (rhif 9) a atebodd y cwestiwn yn y prawf cyntaf gan fynegi barn, gellid dod i’r casgliad nad oedd y disgybl yn deall gofynion y cwestiwn. Fel y gellir ei weld o’r tabl uchod, gwellodd disgybl 9 ei ganlyniad gan 3 marc. Mae’n bosib nad oedd sgiliau darllen a deall y disgybl hwn wedi gwella ond yn hytrach ei ddealltwriaeth o feini prawf llwyddiant y cwestiwn dan sylw. Pwynt arall a godwyd o’r atebion oedd bod mwy o ddisgyblion wedi dehongli’r pethau tebyg a gwahanol yn hytrach na nodi dim ond yr hyn sy’n cael ei ddweud yn llythrennol. Er hynny, nid nifer o’r disgyblion gwneud hwn ac felly dyma faes datblygu ar gyfer y dyfodol.
Ffactor arall i’w ystyried yw’r ffaith bod disgyblion wedi gweld yr darnau darllen dwywaith. Mae’n bosib dweud felly bod y disgyblion wedi datblygu rhyw faint o wybodaeth gefndirol ar y pwnc nad oedd ganddynt yn y prawf cyntaf. Gellid dadlau bod y wybodaeth flaenorol hon wedi effeithio’n positif ar gynnydd y disgyblion. Byddai hyn yn cefnogi sylwadau nifer o ysgolion am bwysigrwydd adeiladu ar wybodaeth flaenorol (Biddulph, 2002; Dowhower, 1999; Halladay and Neumann, 2012; Oakhill et al., 2014, 2014), fel y trafodir yn yr adolygiad llenyddol. Gellid dod i’r casgliad felly bod hwn yn gwneud y data yn llai dibynadwy. Er hynny, gellid dadlau nad yw hwn yn negyddu effaith yr Wyth Ymddygiad Darllen gan mai’’r ymddygiad cyntaf yn sôn am adalw gwybodaeth flaenorol. Mae’n bosib dadlau bod disgyblion o bosib wedi adalw gwybodaeth flaenorol ac felly bod y disgyblion wedi defnyddio’r strategaeth ddarllen yn gywir. 
Gan edrych yn fanylach ar y data ac ar y canlyniadau yn ôl rhyw, mae’n bosib gweld bod bechgyn wedi gwneud mwy o gynnydd fel grŵp na merched. Cymedr A12 ar gyfer bechgyn oedd 1.27 (i ddau le degol) a chymedr B12 ar eu cyfer oedd 2.80. Dyma ddangos cynnydd ar gyfartaledd o 1.53 yn y cwestiwn hwn i fechgyn. Cymedr marc A12 ar gyfer merched oedd  2.50 a cymedr B12 ar eu cyfer oedd 3.38. Dyma gynnydd ar gyfartaledd o 0.88. 
Gellid dod i’r casgliad felly bod yr ymyrraeth a dysgu strategaethau darllen o bosib yn fwy effeithiol gyda bechgyn. Er hynny, mae rhaid ystyried bod cymedr A12 y merch yn uwch na chymedr A12 y bechgyn. Gan ystyried yr un a drafodwyd yn yr adolygiad llenyddol, mae’r data i’w weld yn atgyfnerthu sylwadau L. McNeil (2011) ynglŷn â’r ffaith bod dysgu strategaethau darllen yn effeithiol i ddisgyblion sydd angen datblygu eu sgiliau darllen a deall ond mae’n cael llai o effaith ar gynnydd disgyblion sydd eisoes â sgiliau darllen a deall cryfach. Wrth edrych at y dyfodol a dysgu yn y dyfodol, bydd rhaid ystyried y pwynt hwn gan nad yw dysgu strategaethau darllen o fudd i bawb yn y dosabarth. Rheswm dros hwn yw nad yw’r disgyblion sydd eisoes gyda’r wybodaeth berthynasol yn gweithio yn y “Zone of Proximal Development fel y disgrifir Vytgosky (Bates, 2016) ac felly nid oedd digon o her i sicrhau cynnydd yn y disgyblion hynny. Byddai hyn hefyd yn cynnig rheswm bod rhai disgyblion heb ymrwymo i’r tasgau ac wedi aflonyddu. 

Casgliadau 

Oherwydd cyfyngiadau ar yr ymchwil, y nifer isel o gyfranogwyr a nifer o ffactorau allanol a allai fod wedi effeithio ar ddatblygiad y cyfranogwyr a’r canlyniadau, nid yw’n bosib dod i gasgliad cadarn ynghylch effeithiolrwydd yr Wyth Ymddygiad Darllen ar y dosbarth penodol hwn. Er hynny, mae’n bosib dod i gasgliadau am yr hyn a allai effeithio ar ddatblygiad sgiliau darllen a deall y plant ac felly pa mor effeithiol yw’r strategaeth. 
Mae testun a’r thema yn hollbwysig. 
Mae thema darnau darllen yn hollbwysig ar gyfer datblygu sgiliau darllen a deall. Fel y drafodwyd eisoes, mae ysgolheigion yn pwysleisio bod angen i bwnc neu thema’r darnau fod o fewn profiad y disgyblion  (Biddulph, 2002; Dowhower, 1999; Halladay and Neumann, 2012; Oakhill et al., 2014, 2014). Atgyfnerthir hwn gan ddiffyg ymrwymiad rhai o ddisgyblion ond diddordeb disgyblion eraill. Mae’n bosib bod rhai heb ymrwymo i’r tasgau oherwydd Gallai hwn fod wedi dylanwadu ar gynnydd rhai disgyblion. Mae’r syniad hwn hefyd wedi’i atgyfnerthu gan y ffaith bod cynnydd yn yr ail brawf lle y gallai disgyblion ddefnyddio’r wybodaeth flaenorol am y testunau. 
Wrth edrych tua’r dyfodol, bydd rhaid sicrhau bod peth wybodaeth flaenorol ar ddisgyblion cyn dechrau ar y darnau darllen. Ffordd i sicrhau bod hwn yn wir yw gofyn am lais disgyblion wrth gynllunio. Mae’n bosib hefyd bydd hwn yn datrys problemau ymrwymiad mewn dwy ffordd; (1) trwy sicrhau bod digon o wybodaeth gefndirol gan y disgyblion; (2) a thrwy gynnig thema sydd o ddiddordeb i’r disgyblion ac felly byddant yn fwy parod i fuddsoddi yn y gwersi. Os nad yw’n bosib addasu’r thema ar gyfer y disgyblion, modd arall o sicrhau digon o wybodaeth flaenorol yw cynllunio gwersi i ymgyfarwyddo â’r thema cyn dechrau darllen. 
Nid yw addysgu’r Wyth Ymddygiad Darllen yn uniongyrchol yn effeithiol i bawb.
Wrth gynllunio gwersi darllen a deall, mae rhaid ystyried anghenion, gwendidau a chryfderau y disgyblion sydd o’ch blaen. Nid yw addysgu disgyblion i ddefnyddio strategaethau yn effeithiol i bawb yn y dosbarth gan fydd rhai eisoes yn eu defnyddio heb ymyrraeth yr athro. Felly, ni fydd gwersi o’r fath o fudd i’r disgyblion hynny. 
Hefyd, ar y llaw arall, mae rhaid ystyried bod nifer o ffactorau yn effeithio ar sgiliau darllen a deall, gan gynnwys sgiliau datgodio (Wearmouth et al., 2003) a sgiliau gwrando a deall (Kim and Pilcher, 2016). Mae rhaid sylweddoli bod gwendid yn yr agweddau o bosib yn rhwystro sgiliau darllen a deall, yn enwedig ymysg disgyblion lle nid Cymraeg yw eu hiaith gyntaf (L. McNeil, 2011). Felly wrth gynllunio ar gyfer y disgyblion hynny, mae rhaid sicrhau bod cyfle ganddynt i ddatblygu ac ymarfer y sgiliau hyn yn gyntaf fel bod sail cadarn iddynt ddatblygu eu sgiliau darllen a deall. 
Mae sgiliau darllen a deall yn cymryd amser i’w datblygu
Er bod y rhan fwyaf o’r disgyblion wedi gwneud cynnydd, dim ond 3 disgybl o’r grŵp wnaeth ennill mwy na 4 marc. Rheswm tros hwn oedd oherwydd diffyg dehongli yn eu hatebion. Gan ystyried sylwadau’r ysgolheigion am fod datblygu sgiliau darllen a deall yn digwydd dros amser, a chan ystyried y canlyniadau hyn, rhaid sylweddoli bod angen mwy o amser er mwyn datblygu’r sgiliau uwch. Fel canlyniad, dylem sicrhau bod datblygu sgiliau darllen a deall yn rhan o’n cynllun gwaith dros amser sylweddol. Nid yw nifer bach o wersi ar sgiliau darllen a deall yn ddigonol. Mae angen i ddisgyblion gael cyfle i ddatblygu’r sgiliau hyn yn gyson yn eu haddysg. 
Cyfyngiadau a Datblygiad i’r Dyfodol

Amser cyfyng
Wrth edrych yn ôl dros yr ymchwil, roedd nifer o gyfyngiadau a oedd yn effeithio ar y canlyniad. Roedd un o rain yn codi o’r pwnc a ddewiswyd i’w astudio. Fel y nodir yn yr adolygiad llenyddol uchod, mae sgiliau gwrando a deall yn cael effaith ar sgiliau darllen. Ond mae sgiliau gwrando a deall yn datblygu dros amser: ‘Improving listening comprehension takes a prolonged time, and thus, instruction should be long-term across multiple years. As multiple language and cognitive skills contribute to listening comprehension, developing and coordinating these skills are not likely to occur in a short time span.’ (Kim and Pilcher, 2016, p. 18). Gellid dod i’r casgliad hefyd felly bod gwella sgiliau darllen a deall yn darged hir dymor yn hytrach na tharged o ychydig o wersi oherwydd natur y ffordd y mae’r sgiliau craidd yn cael eu datblygu. Nid oedd yn bosib mesur cynnydd dros flynyddoedd oherwydd y cyfyngiadau amser a oedd arnom. Hefyd o ran amser, bu llai o amser gwersi na ddisgwyliwyd oherwydd natur gweithio mewn sefydliad addysg lle y mae nifer o ofynion ar y staff a’r disgyblion.  Felly, bu’n rhaid dewis a dethol y sgiliau penodol a oedd yn mynd i fod o fudd  i’r disgyblion eu datblygu a hefyd lleihau nifer o gwestiynau yn y prawf ôl-ddiagnostig er mwyn sicrhau bod y data mwyaf defnyddiol yn cael ei gasglu. 
Wrth edrych tuag at y dyfodol, byddai’n fwy defnyddiol dilyn y dosbarth dros flwyddyn academaidd neu fwy er mwyn cael adlewyrchiad mwy clir o ddylanwad yr Wyth Ymddygiad Darllen ar eu sgiliau darllen a deall.
Nifer cyfyng o gyfranogwyr
Cyfyngiad arall ar yr ymchwil oedd y sampl bach o ddata. Oherwydd bod yr ymchwil wedi’i gyfyngu i un dosbarth a nifer bach o ddisgyblion, nid yw’n bosib ddod i gasgliad clir a yw’r Wyth Ymddygiad Darllen wir wedi cael effaith ar eu sgoriau neu a oedd ffactorau eraill sydd wedi dylanwadu arnynt. Pe baem yn ail wneud yr ymchwil, byddai’n werth ystyried tracio nifer o ddosbarthiadau ynghyd â grŵp safonol er mwyn cael data mwy dibynadwy. 
Gweithio gyda phlant a phobl ifanc
Mae cyfyngiad arall yn dod o’r ffaith mai pobl (ifanc) oedd y cyfranogwyr ac roedd y canlyniad yn dibynnu, i raddau, ar eu hymrwymiad i’r tasgau ac i’w hymateb ar y diwrnod. Er enghraifft, roedd rhai disgyblion wedi’u buddsoddi yn y gwersi o’r dechrau ond roedd yn anodd sicrhau bod disgyblion eraill ar dasg yn gyson ac felly weithiau roeddent yn amharu ar eraill yn y dosbarth. Enghraifft arall oedd bod disgybl wedi dod i’r wers yn ofidus oherwydd digwyddiadau y tu fas i’r dosbarth ac felly roedd yn rhaid delio â’r sefyllfa hon o fewn y wers. Hefyd mae’n bosib bod emosiynau’r disgybl ar y diwrnod wedi effeithio ar ganlyniadau ei brawf. Problem arall a godir oedd bod rhai disgyblion wedi dod i’r wers yn hwyr neu’n gorfod gadael yn gynnar oherwydd bod gofynion eraill arnynt. Gallai hyn achosi anghysondeb yn y canlyniadau. 

